
„Erezia, acest păcat înfricoşător, care cuprinde în sine 
hulă asupra Sfântului Duh, cu totul îl înstrăinează 
pe om de Dumnezeu şi, înstrăinându-l de Dumnezeu, 

îl predă în puterea satanei 5,1 

Sf. Ignatie Briancianinov 


Dat fiind că în ultimii doi ani subiectul întreruperii comuniunii cu 
ecumeniştii a devenit foarte actual şi că despre asta se discută aproape 
exclusiv prin prisma canonului 15 al Sinodului I-II Constantinopol 
(861), au apărut o mulţime de opinii şi interpretări foarte diferite, uneori 
chiar contradictorii privind acest subiect. Noi am vrea să clarificăm 
unele chestiuni legate de întreruperea pomenirii şi de amintitul canon 
15, pentru a reduce pe cât posibil astfel de divergenţe şi a evita 
interpretările dăunătoare. 

Contextul istoric în care a fost întocmit canonul 15 

Interpretările greşite legate de canonul 15 se datorează înainte de toate 
lipsei unei viziuni integre asupra Sinodului I-II Constantinopol, iar 
contextul istoric în care a fost întrunit acest Sinod şi au fost întocmite 
hotărârile sale este fundamental pentru interpretarea canonului 15. 

Cu 3 ani înainte de acest Sinod, adică în 858, în urma unui conflict 
dintre sfântul patriarh Ignatie şi Bardas, fratele sfintei împărătese 
Teodora (1866) pe care acesta a înlăturat-o de la putere, Sf. Ignatie a 
fost lipsit pe nedrept de tronul patriarhal. în acelaşi an marele cărturar şi 
teolog de excepţie Sf. Fotie cel Mare, fiind încă mirean, dar având deja 
o autoritate teologică impunătoare, pe parcursul a doar câteva zile este 
tuns în monahism şi trece toate treptele ierarhice, fiind înscăunat „cu 


1 Sf. Ignatie Briancianinov - Despre erezie si schismă, cap. 3 

sila si fără de voie" 1 ca patriarh în ziua de Naşterea Domnului în anul 
858 2 3 . 

A urmat o perioadă de tulburare în Biserică, fiindcă mulţi nu au voit să 
recunoască noul patriarh din cauza modului în care a fost înscăunat. în 
861 se convoacă acel sinod I-II Constantinopol menit să pună capăt 
tulburărilor. Pentru împăciuirea celor două tabere s-a hotărât pe de o 
parte ca nimeni din clerici să nu întrerupă comuniunea cu întâistătătorul 
lor pentru „ oarecare vinovăţie ” (păcate personale, încălcări 
administrative etc.) până acesta nu este condamnat de un sinod 
(canoanele 13, 14 şi 15), iar pe de altă parte s-a rânduit ca „de acum 
înainte nici unul dintre mireni sau monahi să nu se ridice deodată la 
înălţimea episcopiei, ci mai întâi cercetându-se în treptele eclesiastice, 
aşa să primească hirotonia episcopiei ” (canonul 17) 4 , astfel încât în 
viitor să nu mai apară astfel de tulburări. 

Ce nu trebuie să căutăm în textul canonului 15 

Aşadar, Sinodul a avut scopul de a vindeca o situaţie de schismă. Dar ca 
să nu se înţeleagă cumva că întreruperea comuniunii pe motiv de erezie 
ar fi de asemenea o schismă, mai ales că erezia iconoclastă încă nu-şi 
pierduse toată puterea, în canonul 15, în a doua sa jumătate, s-a 
subliniat că „cei ce se despart pe sineşi de împărtăşirea cea către 
întâiul şezător al lor pentru oarecare eres osândit de sfintele sinoade, 
sau de Sfinţii Părinţi [...] unii ca aceştia nu numai canoniceştii certări 
nu sunt supuşi [...] ci şi de cinstea cea cuvenită celor dreptslăvitori se 
vor învrednici ” 5 . 


2 Prolegomena despre cel ce se zice întâiul şi al Doilea Sinod, Pidalion. 1844 

3 Pentru informaţii mai detaliate legate de aceste evenimente vezi Colecţia Stâlpii 
Ortodoxiei, Viaţa şi nevoinţele celui între sfinţi părintelui nostru Fotie cel Mare, 
Patriarhul Constantinopolei , ed. Apologeticum, 2006 

4 Cele 17 canoane ale sinodului celui în Biserica Sfinţilor Apostoli adunat ce se zice 1 
şi al 2-lea tâlcuite. Canonul 17, Pidalion, 1844 

5 Cele 17 canoane ale sinodului celui în Biserica Sfinţilor Apostoli adunat ce se zice 1 
şi al 2-lea tâlcuite. Canonul 15, Pidalion, 1844 

în esenţă, a doua parte a acestui canon spune că ortodocşii care se 
despart de minciuno-episcopii eretici, chiar dacă cei din urmă nu au fost 
condamnaţi de vreun sinod, nu pot fi judecaţi confonn canoanelor anti- 
schismatice 13, 14 şi 15, căci „nu cu schismă au rupi unirea Bisericii, ci 
s-au silit a izbăvi Biserica de schisme şi de împărţiri ”. Caracterul anti- 
schismatic al acestui canon este confirmat şi de referinţele la alte 
canoane indicate de Sf. Nicodim în Pidalion, care sunt toate anti- 
schismatice: Apostolic, can. 31; Sinod 4, can. 18; Sinod 6, can. 10, 31, 
34: Sinod 1 şi 2, can. 12, 13, 14; Gangra, can. 6; Cartagina, can. 10, 11, 
62; Antiohia, can. 5. 

Cu alte cuvinte, canonul 15 nu reprezintă un „dreptar” sau o 
„instrucţiune” de întrerupere a pomenirii ereticilor cum greşit îl privesc 
unii, ci doar exprimă unica situaţie în care întreruperea comuniunii nu 
este schismă. 

E interesant că monahii athoniţi care luptau împotriva uniaţiei de la 
Lyon din sec. XIII au scris o mărturisire de credinţă către împărat în 
care şi-au motivat despărţirea de patriarhul eretic Ioan Vekkos întâi în 
baza Scripturii, apoi au apelat la canonul 1 al Sinodului V-VI 
Ecumenic, apoi la „Tomul Unirii” şi abia după aceasta au menţionat şi 
canonul 15 al Sinodului I-II 6 . 

Există o mulţime de cazuri în istoria Bisericii când creştinii, monahii, 
preoţii şi episcopii ortodocşi întrerupeau comuniunea cu ereticii în 
perioade mult anterioare întocmirii canonului 15 în anul 861. Prin 
urmare este important ca subiectul întreruperii pomenirii să nu fie tratat 
exclusiv prin prisma canonului 15, pentru că acesta nu epuizează 
subiectul şi are cu totul alt scop decât definirea exactă a rânduielii de 
întrerupere a pomenirii ereticilor şi respectiv are multe lacune, adică nu 
dă un răspuns clar la întrebările pe care fireşte ni le-am putea pune, cum 
ar fi: 


6 Epistola Părinţilor Aghioriţi către împăratul Mihail Paleologul cu mărturisirea de 
credinţă împotriva uniaţiei de la Lyon (1272-74) 

• Care este de fapt scopul întreruperii comuniunii? 

• întreruperea pomenirii ereticilor este opţională sau obligatorie? 

• Pe cine trebuie să pomenească ortodocşii în loc de episcopul 
căzut în eres? 

• Care este relaţia creştinilor îngrădiţi cu episcopii din alte 
eparhii? 

• Comuniunea trebuie întreruptă doar cu ereticii sau şi cu cei care 
rămân în comuniune cu aceştia? 

• Continuă a fi valide tainele ereticilor dacă aceştia încă nu au fost 
condamnaţi nominal? 

Evident canonul 15 nu dă un răspuns clar la aceste întrebări, căci a fost 
întocmit cu un cu totul alt scop, acela de a arăta care despărţire este 
schismă şi care nu este schismă. Respectiv încercarea de a răspunde la 
ele exclusiv prin prisma acestui canon, izolându-1 de restul Predaniei 
Bisericii, duce inevitabil la răstălmăciri şi interpretări greşite, fapt la 
care putem fi martori urmărind polemicile apărute în ultimul timp. 

Răspunsul la aceste întrebări şi altele de acest fel trebuie căutat în 
Sfânta Scriptură, hotărârile Sinoadelor Ecumenice şi Locale şi în faptele 
şi scrierile Sfinţilor Părinţi, lucru ce trebuie făcut neapărat pentru a evita 
dezbinările şi răstălmăcirile. Dar înainte de asta e important să 
conştientizăm limitele canonului 15 şi să nu îi atribuim sensuri pe care 
el însuşi nu le conţine. 

Totodată este foarte important să conştientizăm că întreruperea 
comuniunii cu ereticii nu este un act pur canonico-juridic, ci este înainte 
de toate un act de conştiinţă ortodoxă, de aceea am putea spune că 
formularea unor întrebări cum sunt cele indicate mai sus vizează nu atât 
nonnele canonice, cât însăşi învăţătura ecleziologică, învăţătura 
Bisericii despre Biserică. 

în continuare vom încerca să expunem răspunsurile pe care le-am găsit 
reieşind din cele enunţate mai sus. De altfel acestea nu au pretenţia de 
adevăr în ultimă instanţă, ci reprezintă o sinteză a cercetărilor pe care 

le-am făcut căutând un răspuns patristic la aceste probleme, de aceea 
rugăm cititorii să vină cu sugestii şi critici pentru a ne îndrepta unii pe 
alţii pe calea mântuirii. 

Care este scopul întreruperii comuniunii cu ereticii? Este 
aceasta opţională sau obligatorie? 

în privinţa actului de întrerupere a pomenirii s-au formulat unele 
interpretări cum că acesta reprezintă o „notă de protest” sau că are drept 
scop „convocarea unui sinod” care să condamne eresul, idei pe care nu 
le regăsim în textul canonului 15. Luate separat, ele pot părea destul de 
nobile. Dar în ce măsură asemenea idei coincid cu intenţiile Sfinţilor 
Părinţi? De ce gând erau mânaţi ei atunci când întrerupeau comuniunea 
cu ereticii şi ne îndemnau şi pe noi să o facem? 

în una din epistolele sale Sf. Teodor Studitul spune: „ Pe cel ce 
nimereşte în această cursă [bezna ereziei], comuniunea cu ereticii îl 
desparte de Hristos şi îl alungă departe de turma Domnului” 1 . 
Asemenea şi în alte scrisori: împărtăşania unui eretic sau a unui vădit 
osândit pentru viaţa sa te înstrăinează de Dumnezeu şi te aruncă în 
mâinile diavolului”* , „ Comuniunea cu ereticii nu este pâine comună, ci 
otravă, care nu vatămă trupul, ci înnegreşte şi întunecă sufletul” * 8 9 . 

Este limpede că pentru Sf. Teodor întreruperea comuniunii cu ereticii 
este o problemă de mântuire! Dar pentru că unii aşa-zişi teologi s-au 
străduit să-l denigreze pe Sf. Teodor Studitul, spunând că el a exprimat 
doar nişte păreri personale care nu conglăsuiesc cu Scriptura şi alţi 
Sfinţi Părinţi, să vedem şi alte mărturii. 

Zice Sf. Ap. Ioan Teologul: „ Dacă cineva vine la voi şi nu aduce 
învăţătura aceasta, să nu-l primiţi în casă şi să nu-i ziceţi: Bun venit!” 


1 Sf. Teodor Studitul - Epistola 245(433) . Curatorului Constantin. 

8 Sf. Teodor Studitul - Epistola 58 . Către soţia unui spătar pe nume Mahara. 

9 Sf. Teodor Studitul - Epistola 24(83) . Către fiul Ignatie. 

(II Ioan 1:10). Din ce cauză nu-1 putem primi, nici saluta? „ Căci cel ce-i 
zice: Bun venit! se face părtaş la faptele lui cele rele ” (II Ioan 1:11). 

Sf. Ioan Gură de Aur ne spune despre relaţia cu ereticii: „Să nu aveţi 
nici un fel comuniune cu ei - să nu mâncaţi cu ei, să nu beţi, să nu 
legaţi prietenii, nici relaţii, nici dragoste, nici pace”. Care este motivul? 
„Căci dacă cineva se învoieşte cu ereticii în acestea, acela se face 
străin de Biserica Sobornicească ” 10 . Şi marele Vasile, scriindu-i unui 
monah despre un nou eres apărut în acele locuri, îi spune: „De aceea vă 
rog să faceţi în privinţa asta o îndreptare bisericească şi să vă 
îndepărtaţi de comuniunea cu ereticii, ştiind că nepăsarea în această 
chestiune distruge îndrăzneala noastră către Hristos” * 11 . 

Sf. Iosif Voloţki, care a înfruntat eresul jidoviţilor ~ în sec. XIV-XV, 
spunea: „ Dacă va fi eretic, vom stărui să nu primim de la el nici 
învăţătura, nici împărtăşania, şi nu numai că nu ne vom împărtăşi la el, 
ci îl vom osândi şi cu toate puterile îl vom da pe faţă, ca să nu devenim 
părtaşi pieirii lui” 13 . 

Iar Mărturisitorii Athoniţi amintiţi anterior îşi motivau astfel despăţirea 
de patriarhul eretic Ioan Vekkos: „Cel ce-l primeşte pe eretic se supune 
aceleeaşi osândiri ca şi acela [...] Cum să îi recunoaştem pe unii ca 
aceştia drept întâistătători şi judecători ai bisericilor ortodoxe şi cum 
să pronunţăm pomenirea lor ca ortodocşi în biserică şi la însăşi cina 
cea de taină, aşa încât să o lăsăm pe ea să ne sfinţească 
neprihănit?” 14 . 

Sf. Ciprian al Cartaginei, scriindu-le creştinilor din Spania despre unii 
episcopi apostaţi de acolo, le spune următoarele: „Iar mulţimea să nu 

10 Sf. Ioan Gură de Aur - Cuvânt despre prooroci mincinoşi. învăţători mincinoşi, 
despre eretici şi despre semnele sfârşitului veacului acestuia, cap. 7 

11 Sf. Vasile cel Mare - Epistola 254(262) . Către Urvichie monahul. 

12 Din păcate în limba română nu se prea găsesc informaţii despre acest eres. Câteva 
informaţii de bază puteţi consulta în rusă sau engleză 

13 Sf. Cuv. Iosif Voloţki - Luminătorul . Cuvântul VII 

14 Epistola Părinţilor Aghioriţi către împăratul Mihail Paleologul cu mărturisirea de 
credinţă împotriva uniaţiei de la Lyon (1272-74) 

se mângâie cu gândul, că ar putea rămâne neatinsă de molima 
păcatului, fiind în comuniune cu un Episcop păcătos şi dându-şi 
încuviinţarea pentru slujirea nedreaptă şi nelegiuită ca Episcop a 
întâistătătorului ei, de vreme ce prin profetul Osea (9:4), asprimea lui 
Dumnezeu ameninţă şi spune: ,, Jertfele lor ca o pâine de jale; toţi cei 
ce mănâncă din ea se vor molipsi ”, învăţând de bună seamă, şi 
arătând că sunt cu totul prinşi de păcat toţi cei care se vor fi molipsit 
de ofranda unui Episcop profan („din afara Bisericii”) şi nelegiuit” 15 . 

La Sf. Nectarie din Eghina găsim aceeaşi mărturie: „ Lipsa de 
comuniune exterioară (cu ereticii) ne fereşte de înstrăinarea interioară 
(de Dumnezeu, de adevăr)” 16 . 

Iată în ce conglăsuire desăvârşită vorbeşte Scriptura şi toţi aceşti Părinţi 
despre comuniunea cu ereticii şi urmările acesteia asupra noastră! 
Citind cu luare aminte aceste cuvinte nu putem diminua nicidecum 
importanţa pasului de întrerupere a comuniunii, spunând că el are un 
scop pur disciplinar sau administrativ, sau că ar fi doar o notă de protest 
sau o acţiune strategică pentru un viitor sinod. Comuniunea cu ereticii 
este, înainte de toate, o mare primejdie pentru mântuirea sufletului, de 
unde şi măsura firească de a o întrerupe, ca nu cumva să ne facem 
părtaşi ai pieirii lor şi să nu ne înstrăinăm de Hristos. 

Astfel fiind lucrurile, oare se mai poate pune întrebarea dacă această 
măsură este opţională sau obligatorie? Ea poate fi opţională doar în 
măsura în care suntem nepăsători faţă de mântuirea noastră. Dacă 
Biserica învaţă că în acest fel ne primejduim mântuirea, oare mai poate 
un om credincios să se întrebe dacă e opţional asta sau nu? 


15 Sf. Ciprian al Cartaginei - Epistolă către clerul si poporul din Spania despre Vasilid 
si Marcial . trad. conform Scrisori, Editura Sophia, Bucureşti, pag. 315-316 

16 Sf. Nectarie, mitropolitul Pentapolisului - Despre legătura cu ereticii. Editura 
Panagopoulos apud Pr. Sava Lavriotul - Interpretarea patristică a canonului 15 

Pe cine trebuie să pomenească ortodocşii în loc de episcopul 
căzut în eres? Care este relaţia creştinilor îngrădiţi cu episcopii 
din alte eparhii? 

Conform rânduielii bisericeşti preoţii trebuie neapărat să pomenească la 
sfintele slujbe pe episcopul lor (dacă acesta nu are „vină întru buna 
credinţă ” 17 ), adică pe cârmuitorul eparhiei pe teritoriul căreia se află. 
Dacă el cade în eres şi fireşte este întreruptă pomenirea sa, nu există 
nici un temei canonic pentru pomenirea unui episcop din altă eparhie în 
locul său. 

Sfinţii Părinţi care au vorbit în detaliu despre subiectul întreruperii 
pomenirii, bunăoară Sf. Teodor Studitul şi Mărturisitorii Athoniţi din 
sec. XIII, nu vorbesc deloc despre cine ar trebui pomenit în locul 
episcopului eretic sau ce formulă ar trebui pronunţată în loc. 

Prin urmare putem considera că formula „Pre tot episcopul ortodox ” 
(sau „ Pre toată episcopia ortodocşilor ”), care a fost folosită în sec. XX 
şi în anii recenţi, exprimă destul de bine realităţile ecleziologice şi nu 
încalcă rânduielile canonice ale Bisericii. Pe de altă parte dacă pe 
teritoriul canonic respectiv este un arhiereu care prin cuvânt şi faptă 
mărturiseşte Ortodoxia, el trebuie pomenit. 

O altă întrebare importantă este în ce măsură episcopii ortodocşi din alte 
eparhii se pot implica în treburile creştinilor care s-au îngrădit de 
episcopul lor eretic. în această privinţă avem mai multe mărturii din 
Predania Bisericii. 

Bunăoară Sf. Grigorie Teologul scrie că a fost chemat la Constantinopol 
de către preoţii şi credincioşii ortodocşi 19 , care aveau o singură 
bisericuţă în Constantinopol , pentru a-i păstori şi a-i înfrunta pe 


17 Canoanele Sfinţilor Apostoli, Canonul 31, Pidalion. 1844 

18 Vezi capitolul despre scopul şi obligativitatea întreruperii comuniunii 

19 Sf. Grigorie Teologul - De Vita Sua , 592-608 

20 Viaţa Sf. Grigorie Teologul 

21 

ereticii care stăpâneau capitala imperială" , în fruntea acestora fiind 
arhiepiscopul arian Demofil. Sf. Grigorie a răspuns chemării şi după 
ceva timp a fost înscăunat ca Arhiepiscop al Constantinopolului. 
Judecând strict din punct de vedere canonic" , Sf. Grigorie nu ar fi avut 
nici un drept să vină într-o eparhie străină pentru a îngriji turma de aici, 
dar pe timp de erezie aceste norme nu pot fi aplicate ca şi pe timp de 
pace. 

Acelaşi lucru îl afirmă şi Sf. Teodor Studitul. Fiind întrebat de unul din 
ucenici dacă pot fi primiţi în comuniune preoţii hirotoniţi în Italia şi 
Sicilia (canoanele oprind hirotonia de preoţi pentru eparhii străine), 
sfântul răspunde: „ Pe timp de erezie la nevoie nu totul se face întocmai 
conform canoanelor rânduite pe timp de pace. Vedem că aşa au 
procedat şi fericitul Atanasie şi sfinţitul Eusebiu, care ambii săvârşeau 
hirotonii asupra persoanelor ce nu erau din regiunea lor’’ 22 . 

Şi Sf. Vasile cel Mare împreună cu episcopii săi îi îndemna pe confraţii 
episcopi din Apus să nu fie indiferenţi faţă de starea lucrurilor de la ei, 
ci să vină pentru a face împreună un sinod mare care „să gonească 
eresul şi să le vestească Bisericilor cuvântul păcii, aducându-i la 
unitate pe cei ce gândesc la fel ” . 

Aşadar, episcopii ortodocşi au tot dreptul să se implice şi să ajute 
creştinii din eparhiile stăpânite de eretici. Asta se referă atât la 
combaterea propriu-zisă a ereziei, cât şi la rezolvarea problemelor 
pastorale, cum ar fi hirotonia de preoţi, sau a altor probleme în care este 
nevoie de ajutor arhieresc. 


21 Sf. Grigorie Teologul - De Vita Sua , 609-611 

22 Can. 2 Sinod II Ecumenic, Can. 8 Sinod III Ecumenic, Can. 35 Apostolic, Can. 13, 

22 Sinod Antiohia ş.a. 

23 Sf. Teodor Studitul - Epistola 87(275) . Către Metodie monahul, întrebarea 1 şi 2 

24 Sf. Vasile cel Mare - Epistola 88(92) . Către episcopii din Italia şi Galia. 

Comuniunea trebuie întreruptă doar cu ereticii sau şi cu cei 
care rămân în comuniune cu aceştia? 

Nefiind tratată în textul canonului 15, această întrebare a devenit din 
păcate şi ea un subiect de poticnire, în ciuda faptului că Sfinţii Părinţi 
sunt destul de tranşanţi. Bunăoară Sf. Atanasie cel Mare, adresându-se 
unor monahi le spune: „ Binevoiţi, iubiţilor, să vă feriţi de cei care au un 
cuget vădit necurat şi să fugiţi de cei care, crezând că nu cugetă ca 
Arie, sunt de fapt în comuniune cu necuraţii” 25 . 

Iar Sf Nichifor Mărturisitorul, făcând mărturisire de credinţă în epistola 
sa către Sf. Papă Leon al III-lea, spune: „// anatemizez pe cei care au 
lepădat predania sfinţilor, alipindu-se de învăţăturile cele pervertite şi 
aducătoare de moarte şi care au îndrăznit să semene neghină pe ogorul 
credinţei ortodoxe, şi pe toţi cei ce-i urmează, ca pe o ocară a Bisericii 
lui Hristos, mă scârbesc de ei şi îi anatemizez” 26 . 

Fiind mai puţin tranşant în această privinţă, Sf. Teodor Studitul spune 
totuşi că nu ne putem împărtăşi cu cei care rămân în comuniune cu 
ereticii, chiar dacă cei dintâi păstrează cugetul ortodox: „ Despre preotul 
ortodox, care de frica prigoanei îl pomeneşte pe episcopul eretic, ţi-am 
mai răspuns anterior şi voi spune iarăşi: dacă el nu slujeşte împreună 
cu ereticul şi nu are comuniune cu astfel de oameni, atunci trebuie 
primit în obşte la psalmodiere, la binecuvântarea bucatelor, şi acestea 
din iconomie, dar nu şi la Dumnezeiasca împărtăşanie” 21 . 

Trebuie să atragem aici atenţia asupra unui factor pe care Sf. Teodor 
Studitul îl repetă de multe ori în epistolele sale, anume că iconomia 
aceasta se poate aplica faţă de clericii care rămân în comuniune cu 
ereticii anume din frica prigoanei, iar nu din îndoială, prietenie, 
nepăsare, viclenie sau alte motive, după cum se obişnuieşte să se rupă 
din context această învăţătură. 


25 Sf. Atanasie cel Mare - Epistolă către cei ce se nevoiesc în viata monahală 

26 Sf. Nichifor Mărturisitorul - Epistolă către Papa Leon al III-lea 

27 Sf. Teodor Studitul - Epistola 40 . Către fiul Naucratie. 

Păstrarea conştientă a comuniunii cu ereticii este o mare trădare, pe care 
trebuie să o conştientizeze orice om cu frică de Dumnezeu. Sigur, asta 
nu înseamnă că toţi cei care păstrează comuniunea cu ecumeniştii 
trebuie trataţi la fel ca şi ecumeniştii înşişi, atitudine pe care o vedem şi 
la Sf. Teodor Studitul şi la alţi Sfinţi Părinţi, cum ar fi Sf. Atanasie cel 
Mare, care, fiind întrebat despre cum ar trebui primiţi cei care au căzut 
în comuniune cu arienii, spune: „ Cei care au căzut şi au apărat reaua 
cinstire să fie iertaţi dacă se pocăiesc, dar să nu li se dea loc în cler, iar 
despre cei ce nu erau fruntaşii relei cinstiri, dar au fost atraşi prin 
nevoie şi cu de-a sila, s-a hotărât atât să li se dea iertare, cât şi să aibă 
loc în cler ” 28 . 

Aşadar, despărţirea de eretici presupune şi întreruperea comuniunii 
euharistice cu cei care continuă să fie în unitate liturgică cu cei dintâi, 
chiar dacă aceştia cugetă ortodox şi păstrează această comuniune din 
frică sau cu de-a sila. Pe de altă parte trebuie luate în consideraţie 
slăbiciunile omeneşti şi astfel de oameni nu trebuie trataţi la fel ca şi 
ereticii vădiţi. 

Continuă a fi valide tainele ereticilor dacă aceştia încă nu au 
fost condamnaţi nominal? 

Subiectul lucrării harului la eretici a ridicat din păcate cele mai multe 
controverse şi răstălmăciri, de aceea este nevoie să facem o analiză 
multilaterală a acestei idei. Dar înainte de toate trebuie să subliniem că 
nu lucrarea sau nelucrarea harului la eretici ne face să ne îndepărtăm de 
comuniunea cu ei, ci aflarea în adevăr şi despărţirea de minciună, 
dragostea pentru Hristos şi fuga de osânda veşnică. Nici în lucrările 
Sfinţilor Părinţi nu vedem această obsesie bolnăvicioasă faţă de acest 
subiect. 

De altfel în toţi aceşti ani în care am studiat problema şi am încercat să 
luăm o poziţie ortodoxă faţă de erezia ecumenismului, noi nu am fost 


28 Sf. Atanasie cel Mare - Epistolă către Rufinian 

preocupaţi de subiectul validităţii tainelor ecumeniştilor. Mai mult decât 
atât, noi am făcut studiul de faţă mai degrabă siliţi de situaţie, căci am 
observat că se pune un accent excesiv pe acest subiect şi mai ales pe 
ideea că tainele săvârşite de eretici ar fi indiscutabil valide, fapt ce ne-a 
făcut să studiem atitudinea patristică în această privinţă. 

în general afirmaţia că tainele ereticilor ar fi autentice se bazează pe 
faptul că ecumeniştii încă nu au fost condamnaţi nominal, adică se 
creează o distincţie eretici condamnaţi vs. eretici necondamnaţi, 
distincţie pe care noi nu am găsit-o în scrierile Sfinţilor Părinţi. De 
obicei în sprijinul acestei idei se aduc două argumente: tâlcuirea Sf. 
Nicodim Aghioritul la canonul 3 apostolic şi faptul că la Sinoadele III şi 
VII Ecumenice s-a decis ca cei hirotoniţi de ereticii nestorieni şi 
iconoclaşti, până la condamnarea acestora, să fie primiţi fără a li se 
repeta hirotonia. Să vedem, însă, cât de întemeiate sunt aceste 
argumente. 

în nota de subsol la tâlcuirea mai sus amintită Sf. Nicodim spune 
următoarele: „ Canoanele poruncesc soborului episcopilor celor vii să 
caterisească pe preoţi, ori să afurisească, ori să anatematisească pe 
mireni, când calcă canoanele. Insă dacă soborul nu va pune în lucrare 
caterisirea preoţilor, ori afurisirea, anatematisirea mirenilor, preoţii 
aceştia şi mirenii, nici caterisiţi nu sunt cu lucrul, nici afurisiţi, ori 
anatematisiţi" . Cu alte cuvinte pedepsele rânduite pentru călcarea 
canoanelor nu capătă valabilitate în mod automat, ci trebuie proclamate 
de un sobor de episcopi. 

La prima vedere am putea crede că asta se referă şi la condamnarea 
ereticilor, care ar rămâne astfel mădulare ale Bisericii până când ar fi 
condamnaţi de vreun sinod ortodox. Dar pentru că erezia nu este un 
păcat oarecare sau o încălcare canonică obişnuită, ci, după Sf. Ignatie 
Briancianinov „ erezia este răzvrătirea şi răscoala creaturii împotriva 
Creatorului, revolta şi răzvrătirea fiinţei celei mai mărunte şi 


29 Canoanele Sfinţilor Apostoli, Canonul 3 (notă de subsol), Pidalion. 1844 

mărginite, omul, împotriva Dumnezeului Celui atotdesăvârşit ” , 
trebuie să vedem dacă în tâlcuirea amintită Sf. Nicodim (dar şi 
canoanele în general) tratează şi erezia laolaltă cu toate încălcările 
canonice (care de altfel pot fi de ordin moral, administrativ, disciplinar 
etc.), căci am văzut că, bunăoară, canonul 15 al Sinodului I-II are 
rânduieli diferite pentru eres şi pentru încălcări canonice obişnuite. 

Spre exemplu canonul 14 al Sinodului din Sardica spune că preotul, 
chiar de ar fi caterisit pe nedrept de arhiereu, trebuie să accepte 
caterisirea până când această hotărâre ar fi răsturnată de un sinod. S-ar 
părea că acest canon intră în contradicţie cu canonul 15 al Sinodului I- 
II, care spune că în acest caz preoţii ortodocşi „nu numai canoniceştii 
certări nu sunt supuşi, îngrădindu-se pe sineşi despre împărtăşirea 
numitului episcop, mai înainte de sinodiceasca cercetare, ci şi de 
cinstea cea cuvenită celor dreptslăvitori se vor învrednici". De fapt 
această contradicţie aparentă a canoanelor se referă la situaţii diferite, 
unul referindu-se la caterisirea săvârşită de un arhiereu ortodox, iar altul 
la relaţia cu un arhiereu eretic. 

Bunăoară de la Sf. Grigorie Palama ştim că „ dacă [episcopii] leapădă 
Ortodoxia, atunci pierd nu numai magisterium-ul (autoritatea lor 
religioasă), ci însăşi calitatea de creştini, iar anathemele lor nu au 
nici o valoare ” 31 , sfântul Grigorie continuând fireşte să slujească şi 
după ce a fost osândit pentru întreruperea pomenirii patriarhului în 

io 

1344 . Erezia nu este o simplă încălcare canonică, fiindcă bunăoară 
Sinodul I Ecumenic nu a rânduit nici un singur canon care să-l 
condamne pe Arie şi pe arieni, aceştia fiind condamnaţi în cadrul 


30 Sf. Ignatie Briancianinov - Despre erezie si schismă, cap. 1 

31 „Respingerea epistolei Patriarhului Antiohiei”, Coisl. 99, fol. 144; Către monahia 
Xenia, PG 150, 1045BC apuci Stâlpii Ortodoxiei, Viaţa şi nevoinţele celui între sfinţi 
părintelui nostru Grigorie Palama , Arhiepiscopul Thessalonicului, ed. Egumeniţa, 
2006 

32 Stâlpii Ortodoxiei, Viaţa şi nevoinţele celui între sfinţi părintelui nostru Grigorie 
Palama , Arhiepiscopul Thessalonicului, ed. Egumeniţa, 2006, pag. 71 

şedinţelor Sinodului. Ar fi greşit să ne raportăm la arhiereii eretici prin 
prisma canoanelor care se referă la arhiereii ortodocşi. 

Pe de altă parte Sf. Nicodim Aghioritul arată că preotul, chiar caterisit 
fiind, nu este cu totul străin de preoţie, spunând că ,Josif Vrienie în 
epistolia cea către Nikita zice, că sunt Sfinte şi deplinite cele îndrăznite 
de către cei caterisiţi. Insă şi aceasta o mărturiseşte şi înţeleptul 
Evghenie Vulgarul în cercetările cele criticale ale gramaticii lui Neofit, 
aducând ajutător pe Nicolae Cabasila ” . Evident dacă s-ar fi referit 
canoanele 3 şi 28 Apostolic şi la eretici, atunci ar fi fost cu neputinţă ca 
tâlcuitorii să le recunoască puterea de a săvârşi cele sfinte chiar şi după 
condamnarea lor. Să nu confudăm cele rânduite pentru cei păcătoşi, dar 
ortodocşi, cu cele rânduite pentru eretici! 

De altfel dacă Sf. Nicodim Aghioritul s-a referit în acea tâlcuire şi la 
eretici, atunci intr-adevăr ar fi o mare hulă să nu recunoşti tainele 
săvârşite de ereticii care încă nu au fost osândiţi nominal de un sinod. în 
acest caz Sfinţii Părinţii, pentru a ne apăra de o asemenea hulă, ar fi 
subliniat de multe ori că ereticii necondamnaţi au taine adevărate, iar 
când ar tăgădui tainele săvârşite de eretici ar menţiona neapărat că e 
vorba de eretici condamnaţi deja. Dar în scrierile lor o astfel de 
distincţie nu este prezentă. Pe de altă parte noi avem o mulţime de 
mărturii din partea Sfinţilor Părinţi privitoare la tainele săvârşite de 
eretici, iar pe ei în nici un caz nu-i putem bănui de hulă! 

Astfel Sf. Teodor Studitul a refuzat să îl recunoască drept episcop pe 
unul care grăia ortodox, dar era în comuniune cu erezia, şi nici 
hirotoniile săvârşite de el nu le recunoştea până în momentul pocăinţei 
acestuia: „ Preotului şi egumenului le-ai răspuns bine că sunt 
înstrăinaţi de preoţie cei ce acum sunt hirotoniţi de episcopul ce s-a 
dovedit a fi eretic, chiar dacă acesta spune că sinodul a fost rău şi noi 
am pierit. Căci de ce el, recunoscând asta, nu fuge de pierzanie, 
ferindu-se de erezie, pentru a fi episcop al lui Dumnezeu? Atunci şi 


33 Canoanele Sfinţilor Apostoli, Canonul 28 (notă de subsol), Pidalion. 1844 

hirotoniile sale vor fi primite îndată. Sau de ce, în timp ce domneşte 
erezia, egumenul a trimis fraţii la hirotonie ereticească?” 34 . 

Sf. Iosif Voloţki, despre care am pomenit anterior, spunea: „Fără harul 
Sfântului Duh nimeni din preoţi nu poate face nimic. Iar ereticii aveau 
întru ei necuratul duh satanic, cum pot ei să lege şi să dezlege pe 
pământ şi în ceruri?” 3 . Oare am putea crede că acest duh satanic intră 
în om anume după condamnarea sinodală? Astfel ar trebui să 
concluzionăm că o asemenea de condamnare sinodală care îndrăceşte 
condamnaţii este un mare păcat! 

Sf. Vasile cel Mare scria astfel despre episcopul Fronton, care se 
prefăcea că e dreptcredincios, dar primise hirotonia de la arieni: „Eu nu 
voi număra împreună cândva cu adevăraţii preoţi ai lui Hristos pe 
acela ce s-a hirotonisit şi a luat purtarea de grijă a norodului din 
spurcatele mâinile ereticilor, spre spurcarea dreptslăvitoarei 
credinţe” 36 . 

Fiind întrebat Sf. Ipatie de Rufinian: „De ce ai şters numele lui 
[Nestorie, n.red.], mai-nainte de a vedea ce se va petrece?”, sfântul a 
răspuns: „De când am auzit că vorbeşte necuviincios despre Domnul 
meu, am încetat comuniunea cu el şi nici numele nu i-l mai pomenesc; 

fiindcă nu mai este episcop” 31 . 

Scriind despre Sinodul VII Ecumenic, Sf. Nicodim Aghioritul spune 
astfel în Pidalion: „Şi s-au adunat sinodul acesta, împotriva păgânilor, 
şiprihănitorilor de creştini luptători (iconomahi) ai Sfintelor Icoane, pe 
care anatematisindu-i, şi mai ales pe Anastasie, pe Constantin, şi pe 
Nichita, care în vremea luptătorilor de Icoane au stătut 


34 Sf. Teodor Studitul - Epistola 40 . Către fiul Naucratie. 

35 Sf. Cuv. Iosif Voloţki - Luminătorul , Cuvântul XII 

36 Sf. Vasile cel Mare - Epistola 232(240). Către presbiterii nicopolieni., apud 
Tâlcuire la canonul 68 Apostolic, Pidalion. 1844 

37 Străjerii Ortodoxiei. Luptele monahilor pentru apărarea Ortodoxiei, Arhimandrit 
Vasilios Papadakis, Ed. Egumeniţa, 2015, pag. 102 

minciunopatriarhi (pseudo-patriarhi) ai ConstantinopoluluF . 
Amintim aici că şi în canonul 15 al Sinodului I-II episcopii care 
propovăduiesc erezia sunt numiţi pseudo-episcopi sau minciuno- 
episcopi. Dar dacă fără condamnare sinodală aceştia rămân ierarhi 
legitimi, cu adevărat ar fi o mare hulă să li se nege calitatea de episcopi 
şi patriarhi, precum am văzut mai sus. 

Credem că în această chestiune punctul crucial este întrebarea: ce îl 
desparte pe om de Biserică - erezia sau condamnarea sinodală 
nominală? 

Sf. Ap. Pavel ne spune: ,JDe omul eretic, după întâia şi a doua 
mustrare, depărtează-te, ştiind că unul ca acesta s-a abătut şi a căzut în 
păcat, fiind singur de sine osândit ” (Tit 3:10-11), la care Sf. Teofilact 
al Bulgariei tâlcuieşte astfel: „ Deci când unul ca acesta după una şi a 
doua sfătuire şi învăţătură stăruieşte întru rătăcirea sa, atunci este 
însuşi de sine osândit şi fără dezvinovăţire şi pentru aceasta se cuvine a 
se depărta creştinii de unul ca acela ” . 

Dar ca să nu aibă cineva îndoieli că această osândire de sine înseamnă 
despărţire de Biserică, să vedem şi alte mărturii patristice. 

Soborul V Ecumenic, fiind acuzat pentru că l-a anatemizat post-mortem 
pe Teodor al Mopsuestiei, acuzatorii considerând că nu poate fi 
condamnat un om trecut din viaţă, a răspuns astfel: „Oare ei nu cunosc 
sau, mai bine zis, cunosc dar se prefac a fi neştiutori că osânda 
anatemei nu este altceva decât despărţire de Dumnezeu? Chiar dacă 
necuratul nu a primit-o de la cineva prin cuvânt, el totuşi pronunţă 
asupra sa anatema prin însăşi fapta sa, despărţindu-se pe sine de viaţa 
cea adevărată prin necurăţia sa” 40 . 


3S Prolegomena despre Sfântul şi Ecumenicul al Şaptelea Sinod, Pidalion. 1844 

39 Sf. Teofdact al Bulgariei - Tâlcuire la Epistola către Tit , trad. Mitr. Veniamin 
Costachi, Tipografia Cărţilor Bisericeşti, Bucureşti, 1904, pag. 360 

40 Sfântul Sobor Ecumenic al Cincilea, al doilea din Constantinopol, Şedinţa 8, 
„Actele Soboarelor Ecumenice”, voi. 5 , Tipografia Centrală din Kazan, 1913 


17 






Sf. Nichifor Mărturisitorul considera că: „ Lepădând slăvită şi 
neprihănita noastră credinţă, ei [iconoclaştii] s-au despărţit pe sine de 
marele şi nedespărţitul trup al Bisericii, ca nişte mădulare putrede şi 
stricate, şi s-au alipit nebuneşte la mulţimea de rău-slăvitori . Aşadar, 
s-au despărţit pe sine de Biserică lepădând dreapta credinţa, iar nu 
„fiind condamnaţi de sinod”. 

în una din scrisorile sale către fiul Naucratie, Sf. Teodor Studitul spune: 
„Mărturisesc înain tea lui Dumnezeu şi a oamenilor: ei s-au despărţit pe 
sine de trupul lui Hristos, de tronul preaînalt, pe care Hristos a aşezat 
cheile credinţei, pe care, după făgăduinţa Celui nemincinos, nu au 
biruit-o şi nu o vor birui până în sfârşitul veacului porţile iadului, adică 
gura ereticilor (Mt. 16:18)” 42 . 

în Patericul alcătuit de Sf. Ignatie Briancianinov, Avva Agathon explică 
astfel motivul pentru care a primit toate învinuirile, afară de cea de 
eretic: „Erezia este înstrăinare de Dumnezeu. Ereticul se desparte de 
Dumnezeul cel viu şi adevărat şi se alătură diavolului şi îngerilor săi. 
Cel despărţit de Hristos nu II mai are pe Dumnezeu, pe care L-ar putea 
ruga pentru iertarea păcatelor sale şi este mort din toate punctele de 
vedere” 43 . 

La Sf. Grigorie Palama găsim următoarea mărturie: „Cei ce ţin de 
Biserica lui Hristos sălăşluiesc în adevăr; dacă oamenii nu trăiesc în 
adevăr, atunci nici nu ţin de Biserica lui Hristos. Şi cu mult mai vârtos 
dacă aceştia spun minciuni despre ei înşişi, numindu-se şi fiind 
numiţi păstori şi arhipăstori; căci ne-am învăţat că Creştinismul se 


41 Sf. Nichifor Mărturisitorul - Cuvânt întru apărarea neprihănitei, curatei si adevăratei 
noastre credinţe creştine si împotriva celor ce cred că noi ne închinăm la idoli 

42 Sf. Teodor Studitul - Epistola 63(122) . Către fiul Naucratie. 

43 Patericul alcătuit de Sf. Ignatie Briancianinov 

arată nu prin înfăţişarea din afară, ci prin adevărul şi acrivia 
credinţei” 44 . 

Vorbind despre taina mirungerii, Sf. Nicodim Aghioritul face următorul 
comentariu: „Ereticul neavând Sfânt Duh, ca un despărţit de El pentru 
eres şi pentru schismă (adică pentru dezbinare) de soborniceasca 
Biserică, cum poate a sfinţi Mirul cel de acest fel?” 45 , nu zice „despărţit 
pentru că e condamnat de sinod”, ci „ pentru eres şi pentru schismă”. 

„Oare cel ce se împotriveşte şi lucrează împotriva Bisericii poate 
nădăjdui că se află în Biserică, când fericitul apostol Pavel, cugetând 
despre acelaşi lucru şi arătând taina unităţii, spune: Este un trup şi un 
Duh, precum şi chemaţi aţi fost la o singură nădejde a chemării 
voastre, este un Domn, o credinţă, un botez, un Dumnezeu” (Efi 4:4- 
6)?” 46 - se întreabă Sf. Ciprian al Cartaginei, iar canonul 68 Apostolic 
interzice să primească cineva a doua hirotonie, ,fără numai de ar 
dovedi că de la eretici are hirotonia. Că cei ce de la unii ca aceştia sunt 
botezaţi, sau hirotonisiţi, nici credincioşi, nici clerici este cu putinţă a 
,/i” 47 - 

Şi Sf. Nichifor Mărturisitorul astfel vorbeşte despre iconoclaştii care 
anterior semnaseră mărturisirea ortodoxă la Soborul VII Ecumenic, dar 
apoi au căzut din nou în eres: „Toate acestea le-au mărturisit semnând 
cu mâna lor cei care acum s-au despărţit pe sine de Biserică. Şi dacă 
renunţă la propria mărturisire, ei calcă în picioare propriile cruci şi se 
supun pe sine anatematismelor amintite mai sus şi în nici un caz nu se 


44 Sf. Grigorie Palama - Respingerea epistolei Patriarhului Antiohiei apud Stâlpii 
Ortodoxiei, Viaţa şi nevoinţele celui între sfinţi părintelui nostru Grigorie Palama , 
Arhiepiscopul Thessalonicului, ed. Egumeniţa, 2006 

45 Canonul Sfântului Localnicului Sinod a treia oară adunat în Calcedon în timpul lui 
Ciprian tâlcuit, Pidalion. 1844 

46 Sf. Ciprian al Cartaginei - Despre unitatea Bisericii 

47 Canoanele Sfinţilor Apostoli, Canonul 68, Pidalion. 1844 

află în Biserică ” . Evident cei despre care vorbeşte Sf. Nichifor nu 
fuseseră condamnaţi nominal la acel moment. 

Iar ca să nu rămână nici o urmă de îndoială, să vedem ce spuneau 
iconoclaştii despre ei înşişi la Sinodul VII Ecumenic. Iată mărturia unui 
episcop iconoclast, care voia să revină în Biserică: „ De aceea eu, 
episcopul oraşului Ancyra, dorind să mă unesc cu biserica 
sobornicească fac această mărturisire a mea în scris...'’’ 49 (continuând 
cu o mărturisire de credinţă ortodoxă şi anatemizarea eresului), adică 
acesta se considera pe sine deja în afara Bisericii. Şi episcopul Teodor 
al Mirelor Lichiei a spus: „Şi eu, păcătosul şi nevrednicul, după multă 
cugetare şi discuţie amănunţită, am ales ce este mai bun şi II rog pe 
Dumnezeu şi pe sfinţiile voastre să mă uniţi împreună cu ceilalţi şi pe 
mine păcătosul cu biserica sobornicească" 50 . Cuvântări asemănătoare 
au avut şi alţi ierarhi, cerând a fi primiţi în Biserică de către Sinod. 

Că această atitudine este firească a dovedit-o întregul Sinod VII 
Ecumenic. Astfel „Preafericitul patriarh Tarasie a spus: „Cum ar trebui 
acum să ne raportăm la această erezie, apărută iarăşi în timpul de 
faţă?" 

De Dumnezeu iubitorul Ioan, locţiitor al scaunului apostolic în Răsărit, 
a spus: „Erezia îl desparte pe orice om de Biserică ” 

Sfântul Sobor a răspuns: „A sta e evident ”” 51 . 

Erezia îl desparte pe om de Biserică , iar nu condamnarea sinodală, căci 
Sinoadele ascultă de Dumnezeu, iar nu Dumnezeu de Sinoade: „Pentru 
că, părutu-s-a Duhului Sfânt şi nouă" (Fapte 15:28). 

Vedem din mulţimea aceasta de mărturii că ereticii, chiar şi 
necondamnaţi, erau consideraţi şi chiar se considerau ei pe sine a fi în 


48 Sf. Nichifor Mărturisitorul - Cuvânt de apărare către Biserica Sobornicească în 
privinţa noii dispute despre cinstitele icoane 

49 Sfântul Sobor Ecumenic al Şaptelea, al doilea din Niceea, Actul 1, „Actele 
Soboarelor Ecumenice”, voi. 7 , Tipografia Centrală din Kazan, 1909 

50 Ibidem 

51 Ibidem 

afara Bisericii, fiind singuri de sine osândiţi. Bineînţeles nu putem 
accepta nicidecum că ei, fiind în afara Bisericii, aveau putere de a 
săvârşi taine adevărate (existenţa tainelor în afara Bisericii este o teză 
eretică ecumenistă). Dar cum se explică atunci faptul că ei şi cei 
hirotoniţi de ei au fost primiţi fără a le fi repetată hirotonia? 

Chiar în actele Sinodului putem vedea că această măsură a fost aplicată 
faţă de episcopii care s-au pocăit şi s-au lepădat de eres în faţa 
arhiereilor ortodocşi, făcându-se apel la o scrisoare a Sf. Atanasie cel 
Mare în care se spune: „ Cei care au căzut şi au apărat reaua cinstire să 
fie iertaţi dacă se pocăiesc, dar să nu li se dea loc în cler, iar despre cei 
ce nu erau fruntaşii relei cinstiri, dar au fost atraşi prin nevoie şi cu de- 
a sila, s-a hotărât atât să li se dea iertare, cât şi să aibă loc în cler ” . 
Iată că despre fruntaşii eresului Sf. Atanasie nu spune „să fie caterisiţi”, 
ci „să nu li se dea loc în cler , \ deci nu îi socotea ca fiind preoţi înainte 
de pocăinţă. 

Ascultând această mărturie a Sf. Atanasie, dar şi ale altor Sfinţilor 
Părinţi, Sinodul VII Ecumenic a decis ca acei dintre eretici (şi cei 
hirotoniţi de aceştia) care au lepădat eresul şi nu au avut alte 
încălcări canonice să fie primiţi fără a li se repeta hirotoniile, deci nu 
este vorba de recunoaşterea necondiţionată a tuturor tainelor săvârşite 
de iconoclaşti. 

Astfel este greşită interpretarea cum că tainele săvârşite de eretici până 
la condamnare sunt valide apriori. Doar un Sinod ortodox poate primi 
hirotoniile săvârşite de eretici, cu condiţia ca cei hirotoniţi să se lepede 
de eresul celor ce i-au hirotonit şi să nu aibă alte impedimente canonice. 

O dovadă în plus a acestui fapt o găsim la Sf. Teodor Studitul, care îi 
răspunde episcopului Eftimie despre un oarecare preot: „Tu ştii, 
iubitorule de Dumnezeu, că prin conglăsuirea mărturisitorilor ce mai 

sunt pe pământ, cât şi a celor ce nu demult au trecut la Domnul, s-a 
hotărât ca sfinţiţii clerici care odată s-au dovedit a fi în comuniune cu 


52 Ibidem, Sf. Atanasie cel Mare - Epistolă către Rufinian 

ereticii să fie depărtaţi de slujirea celor sfin te până la vremea rânduită 
de Pronia de sus” 53 . 

De fapt această teorie a lucrării harului mântuitor prin ereticii 
necondamnaţi sfidează nu doar conştiinţa creştină, ci chiar şi morala 
omenească. Ştiind că ereticii, după condamnarea lor, atrag după sine 
popoare întregi şi biserici locale întregi, oare nu este un act de mare 
decădere morală să lipseşti atâţia oameni de har şi de mântuire? Dacă 
Nestorie, Dioscor sau papii eretici ai Romei ar fi fost arhierei adevăraţi 
şi prin ei mulţimile de oameni ar fi primit harul mântuitor, oare nu ar fi 
fost o adevărată mizantropie condamnarea lor şi implicit a atâtea şi 
atâtea generaţii de armeni, copţi, etiopieni, siro-iacobiţi sau occidentali? 
Căci se înţelege bine că majoritatea oamenilor simpli nu puteau 
pătrunde în subtilităţile teologice şi pur şi simplu şi-au urmat episcopii 
lor. Dacă aceştia intr-adevăr erau episcopi adevăraţi până la 
condamnare, nu ar fi fost mult mai înţelept pur şi simplu să li se 
interzică să-şi propovăduiască eresurile sau la urma urmei să li se taie 
limba, astfel încât ei să nu mai răspândească otrava învăţăturii lor, dar 
să rămână în sânul Bisericii împreună cu mulţimile care i-au urmat? 

Pe de altă parte dacă valabilitate are doar condamnarea sinodală 
nominală, atunci ce rost ar avea anatemizările care nu se pronunţă 
asupra cuiva anume? „ Dacă vă propovăduieşte cineva altceva decât aţi 
primit - să fie anatema!” (Gal. 1:9) - de ce ar pronunţa Apostolul o 
condamnare lipsită de valabilitate? 

Sau în aceeaşi ordine de idei: ce rost ar avea anatemizările pronunţate 
asupra oamenilor trecuţi din viaţă? Dacă doar condamnarea sinodală te 
desparte de Biserică, atunci ne întrebăm: oare Origen, Constantin 
Copronim şi alţi eretici au murit în Biserică sau în afara ei, fiind 
condamnaţi la mult timp după moartea lor? Anatema pronunţată asupra 
lor semnifică tocmai faptul că ei s-au despărţit de Biserică în timpul 
vieţii, căci nu te poţi despărţi de ea după moarte, iar Sinoadele au 
constatat această cădere a lor din Biserică, pronunţându-le anatema. 

53 Sf. Teodor Studitul - Epistola 83(271) . Către Eftimie, episcopul de Serdica. 

într-un cuvânt al său la Duminica Ortodoxiei Sf. Teofan Zăvorâtul 
spune următoarele: „Fie se pronunţă, fie nu se pronunţă asupra 
învăţăturii şi numelui tău anatema, tu deja eşti căzut sub ea atunci 
când cugeţi cele potrivnice Bisericii şi stărui în această cugetare” 54 . 

în sfârşit am vrea să îi îndemnăm pe creştinii care cad în această 
capcană a recunoaşterii vădite a tainelor ereticilor (fie şi necondamnaţi), 
să ia aminte la hotărârea episcopilor Bisericii Ortodoxe Ruse din 
Diaspora din anul 1983, care fiind dată împotriva ecumenismului, spune 
următoarele: „Celor care nu deosebesc Preoţia şi Tainele Bisericii de 
„preoţia” şi „tainele” ereticilor, dar afirmă că botezul şi euharistia 
ereticilor ar fi suficiente pentru mântuire - anatema!”. Să stăm bine, să 
stăm cu frică, să luăm aminte! 

Reieşind din toate cele expuse mai sus, nu putem trage alte concluzii 
decât: 

• Canoanele rânduite pentru problemele bisericeşti obişnuite nu 
pot fi luate ca dreptar pentru relaţia cu ereticii. 

• Sfinţii Părinţi nu fac o delimitare clară între ereticii condamnaţi 
nominal şi cei necondamnaţi, numindu-i pe toţi laolaltă eretici. 

• Erezia îl desparte pe om de Biserică, ereticii sunt singuri de sine 
osândiţi şi cad din Biserică atunci când stăruie în eresul lor, neluând în 
seamă mustrările care li se aduc. 

• După exemplul Sinodului VII Ecumenic, sinoadele ortodoxe îi 
pot primi pe ereticii care se pocăiesc (şi pe cei hirotoniţi de aceştia) în 
treapta clericală în care sunt, cu condiţia că aceştia nu au alte 
impedimente canonice. 

• Nu există nici un temei pentru recunoaşterea caracterului 
mântuitor al tainelor săvârşite de eretici (fie condamnaţi nominal, fie 
necondamnaţi). în schimb există o mulţime de mărturii patristice care 


54 Sf. Teofan Zăvorâtul - Manuscrise din chilie . Ce este anatema? Cuvânt la Duminica 
Ortodoxiei 

neagă autenticitatea tainelor lor. De altfel recunoaşterea tainelor 
ereticilor este una din tezele de bază ale panereziei ecumenismului. 

• întrucât întreruperea comuniunii cu ereticii nu se bazează pe 
validitatea/invaliditatea tainelor acestora, ci înainte de toate pe faptul că 
altfel ne primejduim mântuirea, problema „validităţii tainelor” ereticilor 
nu este decisivă pentru acţiunile noastre şi nu ar trebui abordată obsesiv. 

Ne putem delimita de ecumenişti fără a intra în polemici inutile despre 
lucrarea harului la ei în lipsa unei pregătiri temeinice pe acest subiect, 
răspunzând în acelaşi fel în care s-a exprimat Sf. Maxim Mărturisitorul 
când a fost întrebat: 

Aşadar, tu singur te vei mântui şi toţi ceilalţi vor pieri? 

Iar el le-a zis: 

- Cei trei tineri, care nu s-au închinat idolului la care s-au închinat toţi 
oamenii, n-au osândit pe nimeni (Dn. 3:18), fiindcă nu se uitau la cele 
ale altora, ci cum să nu cadă ei înşişi din adevărata cinstire a lui 
Dumnezeu. [...] Prefer însă mai degrabă să mor, decât să am conştiinţa 
tulburată că am alunecat în vreun fel oarecare în ce priveşte 
credinţa" 55 . 

Aşa să ne ajute Dumnezeu! 

Frăţia Ortodoxă Sf. Ignatie Briancianinov 
(Andrei Creacico, Dorin Jamba, Vladimir Nani) 
1/14 decembrie 2017 (+Sf. Prooroc Naum, +Sf. Filaret cel Milostiv) 

PS: pentru orice greşeală în cele exprimate mai sus rugăm a ne ierta, 
fiind mereu deschişi pentru orice sugestie şi obiecţie la adresa: 
redacţia @ lumea-ortodoxa. ro 


55 Actele procesului si interogatoriilor Sfântului Maxim Mărturisitorul si a ucenicilor 

lui , pct. 6 

